अभिनेता आमिर खान ने कहा है कि सलमान और शाहरुख खान दोनों बड़े कलाकार हैं और उनकी हालिया फिल्मों के सफल नहीं होने से उनके स्टारडम पर सवाल नहीं उठाने चाहिये। बॉक्स आफिस पर सलमान खान की सफल फिल्मों की रफ्तार उस समय अचानक रुक गयी, जब उनकी फिल्म ‘ट्यूबलाइट’ सफल नहीं हो सकी, जबकि शाहरुख खान भी बॉक्स ऑफिस हिट के लिये संघर्ष कर रहे हैं। तीन खानों के बीच में क्या वह सबसे अधिक कमाई करने वाले सुपरस्टार हैं? इस पर आमिर ने कहा, आपको समझना चाहिये कि रचनात्मक कार्य बहुत अप्रत्याशित है। हम सभी अपना सर्वश्रेष्ठ देने का प्रयास करते हैं। कभी हम सफल हो जाते हैं, कभी सफल नहीं होते हैं। मुझे नहीं लगता कि एक या दो फिल्मों से किसी का स्टारडम प्रभावित होता है।